**Zaštita slobode medija i slobode izražavanja u Crnoj Gori u sklopu projekta**

**„Neispričane priče – novinari u opasnosti“**

**Podgorica, 25.04.2018.g.**

Poštovana gospođo Klikovac,

Poštovani gospodine Šmelcer,

Poštovani gospodine Adler i gospodine Markoviću,

Uvaženi organizatori, predstavnici medija, kolege,

Dame i gospodo,

Želim da vas pozdravim ispred Ministarstva unutrašnjih poslova i u svoje ime i da izrazim zadovoljstvu učešćem na današnjem događaju, koji afirmiše dva fundamentalna prava u ovoj oblasti: **pravo na slobodu izražavanja i slobodu štampe.**

Lično, najoštrije osuđujem svaki vid nasilja i nasilničkog ponašanja, posebno kada je to nasilje usmjereno prema određenoj profesiji, kao što su novinari, policijski službenici, ljekari i drugi.

Kao čovjek i kao profesionalac, pripadnik MUP-a, zalažem se za poštovanje i ostvarivanje ljudskih prava, za afirmaciju ustavnih načela **da su ljudska prava i slobode nepovredivi, da je svako obavezan da poštuje prava i slobode drugih i da Crna Gora jemči i štiti ljudska prava i slobode.**

**Svako ima pravo na slobodu izražavanja govorom, pisanim putem, slikom i na drugi način. Pravo na slobodu izražavanja može se ograničiti samo pravom drugoga na dostojanstvo, ugled i čast i ako je ugrožen javni moral ili bezbjednost Crne Gore.**

**U Crnoj Gori jemči se sloboda štampe i drugog vida javnog obavještavanja.**

Koristim priliku da istaknem posvećenost Ministarstva unutrašnjih poslova i Uprave policije u borbi protiv svih oblika nezakonitog postupanja, a time i svih oblika napada na novinare i njihovu imovinu.

Shodno zakonskim ovlašćenjima, definisanim obavezama iz strateških dokumenata, Akcionom planu za pregovaračko poglavlje 23 – Pravosuđe i temeljna prava, sačinjeno je više dokumenata, među kojima je **„Analiza rizika ugroženosti zaposlenih u sredstvima javnog informisanja** – novinara”, shodno kojem Uprava policije, po osnovu izvršene procjene i analize, sprovodi mjere obezbjeđenja lične sigurnosti novinara i imovine medija za koje rade.

**Uprava policije je u periodu od 2014.g. obezbjeđivala dva novinara, a povremeno i jednu redakcijsku kuću i njihova službena vozila.**

Prepoznajući važnost preventivnog djelovanja i zaštite, istim dokumentom je **prepoznata potreba da medijske kuće daju doprinos i sprovedu mjere obezbeđenja instaliranjem adekvatnog sistema tehničkog obezbjeđenja i nadzora objekata u kojima borave**, i tako udruženim naporima sa nadležnim organima, doprinesu unaprjeđenju bezbjednosnog ambijenta za predstavnike medija.

Ministarstvo unutrašnjih poslova pruža logističku podršku i za rad **Komisije za praćenje postupanja nadležnih organa u istragama slučajeva prijetnji i nasilja nad novinarima, ubistava novinara i napada na imovinu medija.**

Predstavnik Ministarstva obezbeđuje tehničku podršku, dok je član Komisije rukovodilac Odjeljenja unutrašnje kontrole policije.

Državno tužilaštvo, MUP i Agencija za nacionalnu bezbjednost, čiji predstavnici su članovi Komisije, u kontinuitetu prate njen rad i preporuke i dostavljaju joj potrebne informacije, dok se izvještaji Komisije, shodno Odluci o obrazovanju Komisije, dostavljaju Vladi, svaka četiri mjeseca i javno su dostupni na internet stranici MUP-a.

Vlada je odlučna u zaštiti integriteta i bezbjednosti novinara.

Vlada podržava rad Komisije i spremna je da uvaži sve preporuke Komisije koje su iz nadežnosti izvršne vlasti i u skladu sa važećim propisima.

Očekujemo da će preporuke Komisije dati značajan doprinos aktivnostima nadležnih institucija.

U cilju dodatnog unapređenja komunikacije i efikasnijeg praćenja realizacije preporuka Komisije, izvještaji Komisije biće dodatno razmatrani i od strane **Savjeta za vladavinu prava,** kojim predsjedava potpredsjednik Vlade, g-din Pažin.

**Poruka je nedovosmislena i jasna: Preventivno radimo da broj ovih slučajeva bude što manji, a odlučni smo da efikasnim i djelotvornim istragama dođemo do rezultata i rasvijetlimo predmete koji su i dalje u radu.**

***Uvažene dame i gospodo,***

U periodu od maja 2004.godine do danas, Policiji je prijavljeno 85 događaja od strane novinara i medijskih radnika.

Od ovog broja, 57 slučajeva je procesuirano podnošenjem krivične ili prekršajne prijave protiv počinioca ili dostavljanjem predmeta na ocjenu i dalje odlučivanje tužiocu, dok se u 14 slučajeva postupajući tužilac izjasnio da nema elemenata krivičnog djela ni prekršaja.

Od ukupnog broja prijavljenih događaja, i dalje je u radu njih 14, i na ovim predmetima policija u saradnji sa nadležnim tužilaštvom intenzivno preduzima mjere i radnje u cilju njihovog rasvjetljavanja i eventualnog procesuiranja izvršilaca.

Za navedeni period, dakle od 2004. godine, podnijeta je 31 krivična prijava protiv 45 lica i 18 prekršajnih prijava protiv 20 lica.

Zahvaljujem na pažnji.